Indbruddene fortsætter i stor stil i Sulsted-området. Det betyder, at borgerne i byen er begyndt at holde ekstra øje med, hvad der forgår ovre hos naboen i aften timerne. Onsdag aften var den så gal igen. Mistænkelige typer bevægede sig rundt på en adresse i Bjørnsonparken, og det var der en genbo, der opdagede. Han gik derfor over og konfronterede tyvene. Da tyvene bliver forstyrret sætter de i løb, hvor genboen vælger at sætte efter. - Han stopper så, da de begynder at sprøjte efter ham med peberspray, fortæller politikommissær ved Nordjyllands Politi Jens Søgaard. Anmeldelsen om episoden løb ind ved Nordjyllands Politi klokken 20.04 onsdag aften. Herefter ankom der to patruljervogne samt en hundepatrulje. De forsøgte uden held at lokalisere de to gerningsmænd, der stadig er på fri fod. Jens Søgaard kan ikke fortælle, hvorvidt genboen blev ramt af pebersprayen. Hvis han skulle være blevet ramt er behandlingen at skylle med en masse vand.

Opsummering:
To indbrudstyve forsvarede sig onsdag aften med peberspray, da de luskede omkring i Bjørnsonparken i Sulsted.